K O H I L A  V A L L A V O L I K O G U
MÄÄRUS

Kohila 								29. oktoober 2019 nr 13

Hoolduse seadmise, hooldaja määramise ja hooldajatoetuse maksmise kord

Määrus kehtestatakse kohaliku omavalitsuse korralduse seaduse § 6 lõike 1 ja § 22 lõike 1 punkti 5 ning sotsiaalhoolekande seaduse § 14 ja § 26 alusel.
§ 1. Reguleerimisala
Käesolev määrus sätestab hoolduse seadmise, hooldaja määramise ja hooldajatoetuse maksmise tingimused ja korra.
§ 2. Hoolduse eesmärk
Hoolduse eesmärk on kõrvalabi, juhendamise ja järelevalve tagamine isikule, kes raske või sügava puude tõttu vajab abi oma õiguste teostamisel ja kohustuste täitmisel.
§ 3. Mõisted
Käesolevas korras kasutatakse mõisteid järgmises tähenduses:
hooldusvajadusega isik – pidevat kõrvalabi, juhendamist ja järelevalvet vajav raske või sügava puudega isik;
hooldaja –Kohila Vallavalitsuse (edaspidi vallavalitsus) sotsiaalvaldkonna spetsialisti (edaspidi spetsialist) ettepanekul vallavalitsuse poolt määratud täisealine teovõimeline isik, kes tagab hooldusvajadusega isikule vajaliku kõrvalabi, juhendamise ja järelevalve ning kellele ei ole määratud rasket või sügavat puuet;
hooldus – vajaliku kõrvalabi, juhendamise ja järelevalve tagamine isikule, kes ei tule iseseisvalt toime söömise, hügieenitoimingute, riietumise, liikumise või suhtlemisega või kes oma tegevuse või tegevusetusega võib tekitada kahju iseenda või teiste inimeste elule, tervisele või varale ning isiku hooldust ei ole võimalik tagada teiste sotsiaal- ja/või haridusteenustega, täiendavate toetuste või muu abi osutamisega;
hooldajatoetus – vallavalitsuse poolt kinnitatud suuruses hooldajale igakuiselt makstav rahaline toetus.
§ 4. Hoolduse seadmine ja hooldaja määramine
(1) Hooldus seatakse Eesti Rahvastikuregistri andmetel Kohila vallas elavale hooldusvajadusega isikule.
(2) Hooldust ei seata üldjuhul täisealisele isikule, kes vajab kõrvalabi ainult majapidamistöödes, toidu- ja tarbekaupade kättesaamisel ning kelle ülalpidamiskohustusega isikud (abikaasa, vanem, täisealine laps, vanavanem või lapselaps) elavad samas korteris või majas.
(3) Hooldust ei seata üldjuhul, kui isiku toimetulekut on võimalik tagada muude sotsiaalteenuste osutamise või muu abi osutamise teel.
(4) Hooldajaks võib määrata täisealise teovõimelise isiku, kelle elukohana on rahvastikuregistrisse kantud Kohila vald ja kelle tegelik elukoht on Kohila vallas.
(5) Alaealisele hooldusvajadusega isikule võib hooldajaks määrata lapsevanema, eestkostja või perekonnas hooldamise lepingu alusel hooldaja.
(6) Ühele hooldajale võib määrata kuni kaks hooldusvajadusega isikut, kui hooldaja on neile võimeline tagama vajaliku hoolduse.
(7) Täisealisele hooldusvajadusega isikule seatakse hooldus ja määratakse hooldaja kuni määratud puude lõpptähtajani, kui lühema tähtaja määramist ei tingi hooldusvajadusega isikust või hooldajast tulenevad asjaolud. Kui hooldusvajadusega isiku seisund võimaldab, on vajalik tema nõusolek hooldaja määramiseks.
(8) Alaealisele hooldusvajadusega isikule seatakse hooldus ja määratakse hooldaja kuni puudeastme kehtivusaja lõpuni.
§ 5. Hooldaja kohustused
Hooldaja on eelkõige kohustatud:
1)	tagama piisava kõrvalabi ja juhendamise hooldusvajadusega isikule, kes ei tule iseseisvalt toime liikumise, suhtlemise, söömise, hügieenitoimingute või riietumisega;
2)	tagama hooldusvajadusega isikule järelevalve ja ohutuse, kui hooldusvajadusega isik oma tegevuse või tegevusetusega võib tekitada kahju iseenda või teiste inimeste elule, tervisele või varale;
3)	teavitama spetsialisti hooldusega seoses tekkinud probleemidest;
4)	teavitama spetsialisti hooldusvajaduse lõppemisest, edasist hooldust võimatuks muutvatest asjaoludest, hooldatava või hooldaja elukohavahetusest (teise kohaliku omavalitsuse üksuse haldusterritooriumile elama asumisel) kümne päeva jooksul asjaolude tekkimisest.
§ 6. Hoolduse seadmise ja hooldaja taotlemine
(1) Hooldajaks määramiseks ja toetuse maksmiseks esitab käesoleva määruse paragrahvi 4 lõikes 4 nimetatud isik taotluse vallavalitsusele.
(2) Taotluses märgitakse järgmised andmed:
1) hooldatava ja hooldaja ees- ja perekonnanimi ning isikukood;
2) hooldatava ja hooldaja elukoht;
3) hooldatava ja hooldaja kontaktandmed (aadress, telefon, elektronposti aadress);
4) hooldusvajaduse kirjeldus;
5) hoolduse seadmise periood;
6) pangakonto number ja pangakonto omaniku nimi ja isikukood;
7) info toetuse saaja eest sotsiaalmaksu tasumise vajaduse kohta. 
(3) Avaldusele lisatakse koopia:
1) hooldajaks saada soovija ja puudega isiku isikut tõendavast dokumendist;
2) Sotsiaalkindlustusameti otsusest puude tuvastamise kohta;
3) alaealise hooldusvajadusega isiku rehabilitatsiooniplaanist selle olemasolul;
4) eestkostjaks määramise kohtuotsusest või perekonnas hooldamise lepingust, kui hooldajatoetuse taotleja ei ole vanem või last kasvatava vanema abikaasa või elukaaslane.
(4) Kui toetust taotleb last kasvatava vanema abikaasa või elukaaslane, lisatakse taotlusele vanema nõusolek toetuse määramiseks last kasvatava vanema abikaasale või elukaaslasele.
§ 7. Hooldusvajaduse hindamine
(1) Hooldatava abi-, toetuse ja järelevalve vajaduse kindlakstegemiseks viib taotlust menetlev vallavalitsuse spetsialist läbi hooldusvajaduse hindamise. Hindamismetoodika ja hindamise käigus tehtavad tegevused otsustab hindamist läbi viiv spetsialist.
(2) Vajadusel võib hindamise käigus hindamist läbi viiv spetsialist konsulteerida hinnangu saamiseks teiste erialaspetsialistidega.
(3) Hindamise tulemusel teeb spetsialist taotluse laekumisest 10 tööpäeva jooksul vallavalitsusele põhjendatud ettepaneku hooldaja määramise ja toetuse maksmise kohta.
§ 8. Hooldajatoetuse maksmine
(1) Hooldajatoetust makstakse hooldajaks määratud isikule otsuse tegemise kalendrikuule järgnevast kalendrikuust ning makstakse välja igakuiselt hiljemalt 25. kuupäevaks.
(2) Hooldaja eest tasutakse sotsiaalmaks juhul, kui hooldaja seda soovib ning tema puhul ei ole võimalik rakendada ühtki teist sotsiaalmaksuseaduses sätestatud võimalust sotsiaalmaksu tasumiseks.
(3) Hooldajatoetust ei maksta, kui hooldusvajadusega isik või tema seaduslik esindaja on teadvalt andmeid varjanud või valeandmeid esitanud.
§ 9. Hooldajatoetuse maksmise peatamine
(1)	 Hooldajatoetuse maksmine peatatakse spetsialisti otsusega, kui:
1)	hooldusvajadusega isik või hooldaja viibib järjest üle ühe kuu haiglaravil;
2)	hooldaja ei saa ajutiselt osutada hooldusvajadusega isikule hooldust, kõrvalabi ja järelevalvet.
(2) Hooldajatoetuse maksmise peatamise asjaolude äralangemisel jätkatakse toetuse maksmist nende asjaolude äralangemisele järgnevast kuust.
§ 10. Hooldajatoetuse maksmise lõpetamine
(1)	Hooldajatoetuse maksmine lõpetatakse spetsialisti otsusega, kui:
1)	hoolduse seadmise ja hooldaja määramise aluseks olevad asjaolud on ära langenud;
2)	hooldusvajadusega isiku või hooldaja surma korral;
3)	hooldaja tegevus hooldamisel ei vasta hooldatava vajadustele;
4)	hooldusvajadusega isik soovib uue hooldaja määramist;
5)	hooldusvajadusega isik on asunud hoolekandeteenusele;
6)	hooldaja ei vasta enam käesolevas korras sätestatud tingimustele.
(2) Käesoleva paragrahvi lõikes 1 nimetatud asjaoludest teavitab hooldusvajadusega isik või hooldaja spetsialisti. Spetsialistil on õigus lõpetada hooldajatoetuse maksmine omal algatusel, kui ta saab teadlikuks käesoleva paragrahvi lõikes 1 nimetatud asjaoludest.
§ 11. Toetuse tagasinõudmine
Vallavalitsusel on õigus toetus tagasi nõuda, kui hooldusvajadusega isik või tema seaduslik esindaja on teadvalt andmeid varjanud või valeandmeid esitanud.
§ 12. Rakendussätted
(1) Tunnistada kehtetuks Kohila Vallavolikogu 29. märtsi 2005 määrus nr 77 „Hooldajatoetuse määramise ja maksmise kord Kohila vallas“.
(2) Tunnistada kehtetuks Kohila Vallavolikogu 16. juuni 2009 määrus nr 16 „Puudega lapse hooldajatoetuse määramise ja maksmise kord“.
(3) Tunnistada kehtetuks Kohila Vallavolikogu 25. veebruari 2014 määrus nr 7 „Hoolduse seadmise ja hooldaja määramise kord“.
(4) Määrust rakendatakse alates 1. novembrist 2019.

(allkirjastatud digitaalselt)
Jüri Vallsalu
Volikogu esimees